પહેલી ઘટના અંધેરી (વેસ્ટ)ની રેક્લેમેશન ક્લબ પાસે ૨૪ સપ્ટેમ્બરે બપોરે અઢી વાગ્યે બની હતી. ૫૦ વર્ષનાં ગૃહિણી મંગલમ્ નાયર રિક્ષામાં મલાડ તરફ જઈ રહ્યાં હતાં ત્યારે અજાણ્યા માણસો બાઇક પર આવીને મહિલાના ગળામાંથી એક લાખ બાર હજાર રૂપિયાની ચાર તોલાની ચેઇન ખેંચીને રફુચક્કર થઈ ગયા હતા. જ્યારે બીજી ઘટના પવઈમાં ચાંદિવલીમાં રાહેજા વિહાર કૉમ્પ્લેક્સ પાસે ૨૪ સપ્ટેમ્બરે સાંજે સાડાછ વાગ્યે બની હતી. ૬૩ વર્ષનાં ગૃહિણી તોેષા રૈના પગપાળા જઈ રહ્યાં હતાં ત્યારે બાઇક પર સામેથી આવી રહેલા માણસોમાંથી પાછળ બેઠેલા શખસે ગળામાંથી ૬૦,૦૦૦ રૂપિયાની ૨૦ ગ્રામની સોનાની ચેઇન ખેંચીને તેઓ પલાયન થઈ ગયા હતા. ત્રીજી ઘટના સાંતાક્રુઝ (વેસ્ટ)માં વલ્લભભાઈ રોડ પર આર્યસમાજ મંદિર પાસે બની હતી. ૪૫ વર્ષની મહિલા શકુંતલા સરળેકર તેના પતિ ચંદ્રકાન્ત સાથે જઈ રહી હતી ત્યારે રાતે સાડાઆઠ વાગ્યે બાઇક પર આવેલા બે જણમાંના એકે ૩૦ ગ્રામનું સોનાનું મંગળસૂત્ર ખેંચીને તેઓ ભાગી ગયા હતા.